கடந்த ஆகஸ்ட் மாதத்திலிருந்து சிவரஞ்சனிக்கு வேலூர் கிறித்துவ மருத்துவக் கல்லூரியில் சிகிச்சையளித்துக் கொண்டிருக்கிறார்கள். கீமோதெரபி. ஏழெட்டு சுழற்சி இந்தச் சிகிச்சையைக் கொடுத்திருக்கிறார்கள். மிகக் கொடூரமான சிகிச்சை போலிருக்கிறது. நகங்கள் கறுப்பேறி, முடி உதிர்ந்திருக்கிறது. கீமோ முடிந்த பிறகு எலும்பு மஜ்ஜை மாற்று அறுவை சிகிச்சையைச் செய்ய வேண்டும் எனச் சொல்லியிருக்கிறார்கள். எப்படியும் முப்பத்தைந்து லட்ச ரூபாய் செலவு பிடிக்கக் கூடிய சிகிச்சை. எவ்வளவு பெரிய துக்கம் இது? திருமணமாகி இரண்டு ஆண்டுகள் கூட முழுமையாக பூர்த்தியடையவில்லை. ஒரு வயதில் குழந்தை இருக்கிறது. மனைவிக்கு புற்று நோய். வருமானம் ஒரு பைசா இல்லை. இனிவரும் காலகட்டத்தில் சிகிச்சைக்கு குறைந்தது முப்பத்தைந்து லட்ச ரூபாய் தேவை.